
  PARLAMENTUL ROMÂNIEI
CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 21 iunie 2011

PL-x 388/2011


AVIZ

asupra

proiectului de Lege privind promovarea producerii şi utilizării biocarburanţilor şi a altor carburanţi regenerabili pentru transport
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege privind promovarea producerii şi utilizării biocarburanţilor şi a altor carburanţi regenerabili pentru transport, trimis cu adresa nr. PL-x 388 din 7 iunie 2011, înregistrat cu nr.31/602 din 8 iunie 2011.
Proiectul de lege a fost adoptat de Senat în şedinţa din 1 iunie 2011, în calitate de primă Cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin.(9) pct.1 din Regulamentul Camerei Deputaţilor, republicat, cu modificările şi completările ulterioare. 
Proiectul de lege are ca obiect de reglementare promovarea producerii şi utilizării biocarburanţilor şi a altor carburanţi regenerabili pentru transport, în contextul demersului de atingere a obiectivului Uniunii Europene referitor la asigurarea ponderii biocarburanţilor în consumul de benzină şi motorină de 10% până în anul 2020, precum şi, aşa cum rezultă din cuprinsul Expunerii de motive, stabilirea limitelor maxime de vânzare către producător şi limita preţului de vânzare pe baza unei formule, a volumului de biocombustibil substituit de motorină care beneficiază de regimul de scutire de impozit pe produsele petroliere şi energetice. De asemenea, sunt stabilite regulile pentru atribuirea cotelor de punere pe piaţă, pentru o perioadă de trei ani, prin prezentarea procedurilor pentru depunerea dosarelor de candidatură, a criteriilor de eligibilitate şi pentru realizarea garanţiei bancare de către operatorii economici, precum şi regimul juridic aplicabil relaţiilor contractuale dintre producătorii de biocombustibili şi Ministerul Finanţelor Publice şi Ministerul Economiei, Comerţului şi Mediului de Afaceri.
Potrivit prevederilor art.61 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din 21 iunie 2011.

Membrii Comisiei au examinat proiectul de lege supus avizării, expunerea de motive, punctul de vedere al Guvernului României, transmis cu adresa nr.952 din 21 aprilie 2011, conform căruia Guvernul nu susţine adoptarea acestei iniţiative legislative şi avizul favorabil, cu observaţii şi propuneri, al Consiliului Legislativ, aviz cu nr.258 din 10 martie 2010.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a proiectului de lege întrucât aplicarea soluţiilor legislative propuse ar determina influenţe financiare suplimentare asupra bugetului de stat iar iniţiatorii nu au indicat mijloacele financiare necesare pentru acoperirea creşterii cheltuielilor.

În raport de obiectul şi conţinutul reglementării, iniţiativa legislativă face parte din categoria legilor ordinare.
                             PREŞEDINTE,                          
            SECRETAR,

                               Daniel Buda                                    Gabriel Andronache

Consilier parlamentar,

Rodica Penescu

